Πιόνε Σίστο

Ο **Πιόνε Σίστο Ιφόλο Εμιρμίγια** (στα δανέζικα: **Pione Sisto Ifolo Emirmija**}, γεννημένος στις 4 Φεβρουαρίου 1995, στην Καμπάλα της Ουγκάντα (από γονείς του με καταγωγή από το Νότιο Σουδάν , οι οποίοι μετακόμισαν στη Δανία όταν ο Πιόνε ήταν μόλις δυο μηνών), είναι ένας Δανός ποδοσφαιριστής που αγωνίζεται ως επιθετικός. Πρόκειται για έναν ταχύτατο αριστερό εξτρέμ με καλή τεχνική κατάρτιση. Με το αντιπροσωπευτικό συγκρότημα της Δανίας, έχει 26 συμμετοχές κι έχει σκοράρει ένα τέρμα. 
## Ποδοσφαιρική καριέρα
Ως αποτέλεσμα του εμφυλίου πολέμου στο Νότιο Σουδάν, η οικογένεια του Σίστο κατέφυγε στη Δανία και αρχικά εγκαταστάθηκαν σε ένα σπίτι στο Højslev Stationsby, όπου ο Σίστο μεγάλωσε με τα οκτώ αδέρφια του. Λίγα χρόνια αργότερα μετακόμισαν στην πόλη **Χέρνινγκ** , όπου ξεκίνησε να παίζει ποδόσφαιρο στις ακαδημίες της τοπικής  ερασιτεχνικής** Tjørring IF**. 
### Μίντγιουλαντ (1η θητεία)
Το 2010, σε ηλικία δεκαπέντε ετών μεταπήδησε στις ακαδημίες της Μίντγιουλαντόπου άρχισε να κάνει γνωστό το όνομά του, προβιβαζόμενος στην πρώτη ομάδα του δανέζικου συλλόγου το 2013. 

Ο Σίστο πραγματοποίησε το ντεμπούτο του στη Σουπερλίγκα Δανίας κατά τη διάρκεια της σεζόν 2012/13 και σημείωσε το πρώτο του επαγγελματικό γκολ την ίδια σεζόν στον αγώνα εναντίον του Ώρχους. Στις 2 Μαρτίου 2014, σκόραρε δύο φορές στην εκτός έδρας νίκη της ομάδας του με 5–1 επί της Κοπεγχάγης.

Τον Δεκέμβριο του 2014, ο Σίστο ψηφίστηκε «Παίκτης της Χρονιάς 2014» από την Ένωση Ποδοσφαιριστών της Δανίας και «Πρόσωπο του Φθινοπώρου 2014» από το Danish Football Magazine.

Ένας τραυματισμός  στο ξεκίνημα του 2015 τον κράτησε προσωρινώς μακριά από τους αγωνιστικούς χώρους αλλά επέστρεψε δριμύτερος στο μεγάλο παιχνίδι κόντρα στην Κοπεγχάγη (Μάιος του 2015) όπου κρίθηκε ο τίτλος στη Δανέζικη Σούπερ Λιγκ. Πέρασε ως αλλαγή, έδωσε την ασίστ στο πρώτο γκολ και σημείωσε ένα υπέροχο δεύτερο, σφραγίζοντας μια νίκη που έδωσε τον πρώτο Πρωτάθλημα στην ιστορία της ομάδα του.

Σκάουτερς από τη Μπαρτσελόνα, την Άρσεναλ , τη Μίλαν και τη Γιουβέντους πήγαν στη Δανία αρκετές φορές για να δουν τον Δανό μέσο. 
### Θέλτα Βίγο
Τελικά, στις 31 Ιουλίου του 2016, ο Σίστο υπέγραψε συμβόλαιο συνεργασίας διάρκειας πέντε ετών με την ισπανική Θέλτα, η οποία δαπάνησε 5 εκατομμύρια ευρώ για να τον αποκτήσει.  Εκείνη την εποχή, αυτή η μεταγραφή ήταν η μεγαλύτερη στην ιστορία της Μίντγιουλαντ.

Το ντεμπούτο του σε επίσημο αγώνα ήταν την 1η αγωνιστική της Πριμέρα Ντιβισιόν, στις 23 Αυγούστου εναντίον της Λεγανές. Σκόραρε το πρώτο του επίσημο γκολ με τη  νέα του ομάδα κόντρα στην Εσπανιόλ στις 25 Σεπτεμβρίου.
 
Οι δυο πρώτες σεζόν του Σίστο στη Γαλικία ήταν πολύ καλές. Ειδικότερα κατά την πρώτη χρονιά βοήθησε την ομάδα της Γαλικίας να φτάσει ως τα ημιτελικά του Europa League όπου και αποκλείστηκε από τη Μάντσεστερ Γιουνάιτεντ του Μουρίνιο.  

Κατά τη θητεία του στο Βίγο, την περίοδο 2016-2020, ο Σίστο φόρεσε 135 φορές τη φανέλα της Θέλτα (18 γκολ, 14 ασίστ) σε όλες τις διοργανώσεις.
### Μίντγιουλαντ (2η θητεία)
Στις 5 Σεπτεμβρίου 2020, ο Σίστο επέστρεψε στην ομάδα που τον ανέδειξε, έναντι 2,5 εκ. ευρώ.  Πέτυχε το πρώτο του γκολ από την επιστροφή του στη Μίντγιουλαντ ,στις 19 Σεπτεμβρίου 2020 εναντίον της Λίνγκμπι, για το πρωτάθλημα. Στη δεύτερη θητεία του στην σκανδιναβική ομάδα ο έμπειρος επιθετικός κατέγραψε 102 συμμετοχές (15 γκολ, 10 ασίστ) και πανηγύρισε ένα Κύπελλο Δανίας.
Το καλοκαίρι του 2022 πειθαρχικά ζητήματα τον έθεσαν εκτός ομάδας: Ο αθλητικός διευθυντής της Μίντιλαντ, Σβεντ Γκράβερσεν, έλεγε τότε δικαιολογώντας την απόφαση του δανέζικου συλλόγου: «Αυτή τη στιγμή, ο Πιόνε δεν παίρνει μέρος στην προπόνηση της ομάδας. Δεν μπορείς να είσαι έτσι όταν ενεργείς με τρόπο που δεν είναι συμβατός με τις αξίες μας. Έχουμε ένα σύνολο αξιών και μια κουλτούρα στην FC Midtjylland. Έχουμε μιλήσει με τον Πιόνε γι' αυτό».
### Αλάνιασπορ
Στις 14 Σεπτεμβρίου του 2023 ο Σίστο δοκίμασε την τύχη του στην Τουρκία και την Αλάνιασπορ, με την οποία σημείωσε δύο (2) γκολ σε 23 εμφανίσεις σε όλες τις διοργανώσεις. Ο Σίστο σημείωσε το πρώτο του γκολ για την Αλάνιασπορ στις 31 Οκτωβρίου 2023, κατά τη διάρκεια ενός αγώνα Κυπέλλου Τουρκίας εναντίον της Μπελεντίγιε Κουταχιάσπορ..
### Άρης Θεσσαλονίκης
Στις 22 Ιουλίου 2024, ο Άρης Θεσσαλονίκης ανακοίνωσε την απόκτηση του Σίστο με συμβόλαιο διαρκείας τριών ετών.  

Αν και αποκτήθηκε με την προοπτική να αποτελέσει μέλος της βασικής ενδεκάδας, σταδιακά ο Σίστο έχασε τη θέση του κι από τα μέσα του Φεβρουαρίου 2025, έγιναν προσπάθειες για να λύσει το συμβόλαιό του. Τελικά μετά την αλλαγή προπονητή και την έλευση του Μανόλο Χιμένεθ, ο Σίστο επανήλθε, μετά από απουσία 209 ημερών  στην βασική ενδεκάδα στις 13 Σεπτεμβρίου 2025, στον  νικηφόρο (με σκορ 1-2) εκτός έδρας αγώνα κόντρα στον Ατρόμητο Αθηνών.

Σιτς 29 Ιανουαρίου 2026 ανακοινώθηκη η λύση της συνεργασίας του Σίστο με τον Άρη.  
Η θητεία του στο Κλεάνθης Βικελίδης υπήρξε άγονη καθώς αγωνίστηκε σε 26 αγώνες για το Πρωτάθλημα και σε 6 ματς για το Κύπελλο Ελλάδας χωρίς να σκοράρει κάποιο τέρμα. 
## Διεθνής καριέρα
Δεδομένου ότι ο Σίστο δεν ήταν Δανός πολίτης εξ αρχής,  αλλά είχε ζήσει σχεδόν όλη του τη ζωή στη Δανία, ο μάνατζερ της εθνικής ομάδας της Δανίας, **Morten Olsen**, εξέφρασε την εκτίμηση του ότι ο παίκτης θα ήταν κατάλληλος για την εθνική ομάδα. Τον Δεκέμβριο του 2014, ο Σίστο έλαβε επίσημα τη δανική υπηκοότητα αφού είχε επιτύχει το σχετικό τεστ υπηκοότητας από το χειμώνα του 2012. 

Μόλις έλαβε τη δανική υπηκοότητα, ο Σίστο επελέγη αμέσως για να εκπροσωπήσει την εθνική ομάδα ποδοσφαίρου κάτω των 21 ετών της Δανίας, αν και σε έναν ανεπίσημο αγώνα καθώς δεν ήταν ακόμη σε θέση να εκπροσωπήσει τη Δανία σε επίσημο διεθνή αγώνα λόγω των κανονισμών της ΦΙΦΑ. Έτσι συμμετείχε σε ένα προπονητικό καμπ την Τουρκία τον Ιανουάριο του 2015 ως μέλος της ομάδας Κ21 της Δανίας και στις 23 Ιανουαρίου 2015, πραγματοποίησε το ντεμπούτο του, σημειώνοντας χατ-τρικ σε μια νίκη 7–1 εναντίον της ρουμανικής ομάδας Ντινάμο Βουκουρεστίου. 

Στις 8 Μαΐου 2015, ο Σίστο παρέλαβε την επίσημη  απόφαση της ΦΙΦΑ, που του επέτρεπε πλέον να εκπροσωπήσει τη Δανία χωρίς να περιμένει την υποχρεωτική πενταετία μετά τα 18α γενέθλιά του. 
Δώδεκα μέρες αργότερα κλήθηκε στην εθνική ομάδα ποδοσφαίρου της Δανίας για τους αγώνες της με το Μαυροβούνιο και τη Σερβία. Τον Ιούνιο του 2015, εκπροσώπησε την ομάδα Κ21 της Δανίας στο Ευρωπαϊκό Πρωτάθλημα Ποδοσφαίρου Κ-21 του 2015 στην Τσεχία και σημείωσε το τελευταίο γκολ στη νίκη με 2–1 εναντίον της διοργανώτριας χώρας στον εναρκτήριο αγώνα στο Eden Arena της Πράγας.

Ο Σίστο έκανε το ντεμπούτο του για την εθνική ομάδα της Δανίας στις 4 Σεπτεμβρίου 2015, σε έναν αγώνα για τα προκριματικά του Euro 2016 εναντίον της Αλβανίας. Έπαιξε τα πρώτα 45 λεπτά της ισοπαλίας χωρίς γκολ πριν αντικατασταθεί στο ημίχρονο από τον Γιουσούφ Πούλσεν.
Σκόραρε το πρώτο του διεθνές γκολ στις 22 Μαρτίου 2018, το μοναδικό γκολ σε μια φιλική νίκη επί του Παναμά στην Κοπεγχάγη.

Τον Μάιο του 2018, ο Σίστο κλήθηκε στην προεπιλογή των 35 υποψήφιων παικτών της Δανίας για το Παγκόσμιο Κύπελλο 2018 στη Ρωσία και συμπεριλήφθηκε στην τελική 23μελή ομάδα για το τουρνουά, όπου σε τρεις αγώνες ήταν στο αρχικό σχήμα της εθνικής Δανίας.

## Διακρίσεις
### Με συλλόγους
**Μίντγιουλαντ**
*Πρωτάθλημα Δανίας: 2014-15
*Κύπελλο Δανίας: 2021–22
### Ατομικές
* **Παίκτης της χρονιάς:(2014)**
## Παραπομπές

## Εξωτερικοί σύνδεσμοι

*Προφίλ του Σίστο στο transfermarkt.gr
*PIONE SISTO | 1995-Midtjylland | Goals, Skills | Nordisk Football | 2011-2016 | Bienvenido al Celta
*Dansk Boldspil-Union
*Soccerbase.com (αγγλικά)

Κατηγορία:Δανοί ποδοσφαιριστές
Κατηγορία:Ποδοσφαιριστές Εθνικής Δανίας Κ21
Κατηγορία:Ποδοσφαιριστές Εθνικής Δανίας
Κατηγορία:Ξένοι ποδοσφαιριστές στην Ισπανία
Κατηγορία:Ξένοι ποδοσφαιριστές στην Τουρκία
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Σουπερλίγκα Δανίας
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ποδοσφαιριστές ΦΚ Μίντιλαντ
Κατηγορία:Ποδοσφαιριστές Θέλτα Βίγο
Κατηγορία:Ποδοσφαιριστές Αλάνιασπορ